## Carlos Mazón destaca l'“excel·lència” de tots els efectius que atenen la seguretat i les emergències a la Comunitat Valenciana

*** El president de la Generalitat ha visitat el Centre de Coordinació d'Emergències de l'Eliana per a conéixer de primera mà la labor i les instal·lacions del 112
* Envia un missatge de “precaució i cautela” a la ciutadania per a previndre possibles incendis**

**L'Eliana.**

El president de la Generalitat, Carlos Mazón, ha destacat l'“alt nivell d'excel·lència” de tots els efectius que treballen en la coordinació de la seguretat i les emergències a la Comunitat Valenciana.

Carlos Mazón ha fet aquestes declaracions durant la visita, aquest dijous, al Centre de Coordinació d'Emergències de l'Eliana per a conéixer de primera mà les instal·lacions del 112.

Després del recorregut pel centre, el president ha subratllat que la Generalitat compta amb un “servei públic de primer nivell” dotat d'uns efectius que treballen amb “èxit i dedicació” davant de dificultats importants com la DANA, la COVID-19 o incendis d'una gran magnitud als quals han hagut de fer front, especialment, durant els últims quatre anys.

En aquest sentit, ha destacat la capacitat que han demostrat aquests serveis per a fer un “treball coordinat” amb la resta d'administracions, com les diputacions provincials, els consorcis provincials de bombers, la Policia Local, Protecció Civil, l'UME i la Guàrdia Civil.

Per tot això, el cap del Consell ha agraït als efectius d'emergències i seguretat la seua  “professionalitat, la seua actitud i el seu servei”, i ha instat la societat valenciana a “confiar en el 112” davant de qualsevol incidència.

Així mateix, Mazón ha enviat un missatge de “precaució i cautela” a la ciutadania per a previndre possibles incendis i ha destacat el comportament “cívic i madur” de la societat valenciana i “la conscienciació” amb el medi natural i la seguretat.

Finalment, ha valorat que la consellera de Justícia i Interior, Elisa Núñez, haja assumit amb “màxim rigor” totes les competències relacionades amb la gestió de les emergències, i ha assenyalat que el seu departament “està preparat per a reaccionar” davant de qualsevol incidència “amb la màxima seguretat i els millors professionals”.

Durant la visita, el president ha estat acompanyat pel vicepresident primer i conseller de Cultura i Esport, Vicente Barrera; la consellera de Justícia i Interior, Elisa Núñez; el secretari autonòmic de  Seguretat i Emergències, José María Ángel, i l'alcalde de l'Eliana, Salvador Torrent.

Fecha: 27/07/2023